ตลาดเงินส่อสภาพคล่องเริ่มตึง
เดือน มิ.ย. เงินฝากโตกว่าสินเชื่อ แต่ภาพรวมตลาดเงินสภาพคล่องตึงตัวต่อเนื่องถึงสิ้นปี
26 ก.ค. 2555

เดือน มิ.ย. เงินฝากโตกว่าสินเชื่อ แต่ภาพรวมตลาดเงินสภาพคล่องตึงตัวต่อเนื่องถึงสิ้นปี 
รายงานข่าวจากศูนย์วิจัยกสิกรไทย แจ้งว่า ณ เดือน มิ.ย. 2555 สภาพคล่องของธนาคารพาณิชย์ไทยปรับเพิ่มขึ้นจากการเติบโตอย่างโดดเด่นของเงินฝากที่เพิ่มขึ้น 3.68 แสนล้านบาท หรือเพิ่มขึ้น 18.64% เมื่อเทียบกับเดือน พ.ค. ซึ่งมีเพิ่มมากกว่าสินเชื่อที่เพิ่มขึ้น 1 แสนล้านบาท หรือเติบโต 13.65% อัตราส่วนสินเชื่อรวมต่อเงินฝากรวมกับตราสารหนี้ที่ออกและเงินกู้ยืมอยู่ที่ 88.12% ลดลงจาก ณ เดือน พ.ค. 2555 ซึ่งอยู่ที่ 89.02%
ทั้งนี้ ในเดือน มิ.ย. มียอดเงินฝาก 8.29 ล้านล้านบาท เพิ่มขึ้น 3.68 แสนล้านบาท หรือเติบโต 18.64% ขณะที่ตราสารหนี้ที่ออกและเงินกู้ยืมปรับลดลง 1.47 แสนล้านบาท จาก 1.29 ล้านล้านบาท ณ เดือน พ.ค. 2555 มาที่ 1.15 ล้านล้านบาท หรือหดตัวลง 20.67% เนื่องจากครบกำหนดของตั๋วแลกเงิน 
ด้านสินเชื่อมียอดสินเชื่อแก่ลูกหนี้สุทธิ 8.01 ล้านล้านบาท เพิ่มขึ้น 1 แสนล้านบาท จาก 7.91 ล้านล้านบาท ณ สิ้นเดือน พ.ค. 2555 หรือเติบโต 13.65% โดยเฉพาะสินเชื่อเช่าซื้อรถยนต์ สินเชื่อผู้ประกอบการ และสินเชื่อเงินทุนหมุนเวียน 
สำหรับสภาพคล่องในธนาคารพาณิชย์ไทยช่วง 6 เดือนแรกของปี 2555 สะท้อนภาพตึงตัวขึ้น โดยอัตราส่วนสินเชื่อรวมต่อเงินฝากรวมกับตราสารหนี้ที่ออกและเงินกู้ยืม ปรับเพิ่มขึ้นจาก 87.26% ณ สิ้นปี 2554 มาที่ระดับ 88.12% ณ เดือน มิ.ย. 2555 โดยเงินให้สินเชื่อสุทธิเพิ่มขึ้น 4.81 แสนล้านบาท หรือเติบโต 6.38% จาก ณ สิ้นปี 2554 ขณะที่เงินฝากเพิ่มขึ้น 1.05 ล้านล้านบาท หรือ 14.54% จาก ณ สิ้นปี 2554 ส่วนตราสารหนี้ที่ออกและเงินกู้ยืมลดลง 5.78 แสนล้านบาท จาก ณ สิ้นปี 2554 
อย่างไรก็ดี เมื่อมองไปในช่วง 6 เดือนสุดท้ายของปีนี้ สภาพคล่องของธนาคารพาณิชย์มีโอกาสตึงตัวขึ้น เนื่องจากระบบยังมีความต้องการสินเชื่อเพื่อขยายการลงทุน ขณะที่ธนาคารพาณิชย์ยังคงมีการแข่งขันระดมเงินฝาก